b"\n_START_ARTICLE_\nJacques de Molay\n_START_SECTION_\nOr\xc3\xadgens\n_START_PARAGRAPH_\nJacques procedia de fam\xc3\xadlia noble, fill de Joan de Lonvy, senyor de Lonvy, hereu de Mathe i senyor de Rahon, senyoriu del qual depenien moltes altres terres, principalment Molay, que era una parr\xc3\xb2quia de la di\xc3\xb2cesi de Besan\xc3\xa7on. _NEWLINE_El 1265, en la ciutat de Beaune es va unir a l'Orde dels Pobres Cavallers de Crist del Temple de Salom\xc3\xb3, coneguts comunament com a Cavallers Templers o Orde del Temple, on tenien una comanda. En aquell moment Terra Santa estava sent amena\xc3\xa7ada pels mamelucs i l'envien com a cavaller en una data imprecisa que devia ser entre el 1266 i el 1271.\n_START_SECTION_\nGran Mestre del Temple\n_START_PARAGRAPH_\nDespr\xc3\xa9s de la caiguda d'Acre en el setge del 1291, en qu\xc3\xa8 mor\xc3\xad el gran mestre de l'orde, Guillem de Beaujeu, els templers es van replegar a Xipre. All\xc3\xa0 van enderrocar el castell templer i el port fou cobert amb la runa per evitar un desembarcament que tingu\xc3\xa9s per objectiu capturar la ciutat. En q\xc3\xbcesti\xc3\xb3 de mesos, les ciutats restants en poder dels croats van caure amb facilitat, incloent Sid\xc3\xb3 (14 de juliol), Jaffa (30 de juliol), Beirut (31 de juliol), Tortosa (3 d'agost) i Atlit (14 d'agost). A la primavera del 1292, Thibaud Gaudin, mor\xc3\xad prematurament i llavors van escollir Jacques de Molay com a nou gran mestre, el vint-i-tres\xc3\xa8.\n_START_SECTION_\nActivitat diplom\xc3\xa0tica a Europa\n_START_PARAGRAPH_\nEl 1293 desembarc\xc3\xa0 a Marsella i organitz\xc3\xa0 un cap\xc3\xadtol a Montpeller en qu\xc3\xa8 demanava als assistents que fossin m\xc3\xa9s caritatius i acollidors que mai en les respectives comandes per tal de compensar la mala reputaci\xc3\xb3 que havia suposat la p\xc3\xa8rdua de Terra Santa. Despr\xc3\xa9s viatj\xc3\xa0 a Arag\xc3\xb3 per resoldre una disputa patrimonial entre Jaume II i l'orde. Llavors va viatjar a Anglaterra perqu\xc3\xa8 Eduard I havia imposat multes al cap dels templers en aquelles terres. Tot seguit viatj\xc3\xa0 a Roma on Bonifaci VIII, acabat d'escollir papa, li confirm\xc3\xa0 els privilegis de l'orde i van comentar la necessitat de preparar una nova croada._NEWLINE_El 1296 va donar a con\xc3\xa8ixer les seves intencions en un cap\xc3\xadtol congregat a Arles. Amb el suport dels aragonesos aviat va comen\xc3\xa7ar a traslladar contingent cap a Xipre. En arribar a l'illa va haver d'ensenyar la butlla papal d'exempcions, ja que Enric II de Xipre li exigia el pagament de taxes com si fos un comerciant.\n_START_SECTION_\nRetorn a  l'activitat militar\n_START_PARAGRAPH_\nEl 1298 va arribar la not\xc3\xadcia que el castell templer de Rocaguillem, situat a Arm\xc3\xa8nia, havia estat atacat. Jacques de Molay i Guillaume de Villaret, gran mestre dels hospitalers, van anar a defensar la pla\xc3\xa7a. At\xc3\xa8s que els guerrers cristians eren molt inferiors en nombre als musulmans decidiren que seria bo escortar el cap dels mongols de P\xc3\xa8rsia, Mahmud Ghazan, fins a Roma per pactar amb el papa una alian\xc3\xa7a contra els turcs._NEWLINE_De cam\xc3\xad a Arm\xc3\xa8nia, el 1300, va organitzar una incursi\xc3\xb3 contra els turcs d'Alexandria i va deixar una forta guarnici\xc3\xb3 a l'illa d'Arwad per fer possibles noves expedicions. El sold\xc3\xa0 An-N\xc3\xa0ssir Muh\xc3\xa0mmad ibn Qal\xc3\xa0wun, per\xc3\xb2, la va fer prendre per assalt el 1302. All\xc3\xa0 va caure en mans musulmanes el darrer cap militar templer, fra Dalmau de Rocabert\xc3\xad, a qui va aconseguir rescatar el rei Jaume el Just. Va organitzar, entre 1293 i 1305, m\xc3\xbaltiples expedicions contra els musulmans del sold\xc3\xa0 mameluc d'Egipte, An-N\xc3\xa0ssir Muh\xc3\xa0mmad ibn Qal\xc3\xa0wun.\n_START_SECTION_\nRetorn a Europa\n_START_PARAGRAPH_\nA finals del 1306 Jacques reb\xc3\xa9 carta del nou papa Climent V, que s'havia establert a Fran\xc3\xa7a, per tractar sobre la nova croada. Convocat a un s\xc3\xadnode a Poitiers el 6 de juny, Molay es va negar a acceptar el projecte d'unificaci\xc3\xb3 dels ordes militars (projecte Rex bellator, impulsat per fra Ramon Llull).Pel que fa a la reconquesta de Terra Santa, propos\xc3\xa0 que el papa excomuniqu\xc3\xa9s els italians que comerciaven amb els turcs i que convoqu\xc3\xa9s una nova croada amb molts m\xc3\xa9s soldats que les anteriors._NEWLINE_La situaci\xc3\xb3 que va trobar en arribar a Fran\xc3\xa7a va ser preocupant, el rei Felip IV havia humiliat i indirectament causat la mort al papa anterior. Aquest rei havia demanat pr\xc3\xa9stecs a l'orde dels templers, que no tornava i, a m\xc3\xa9s, estava escampant el rumor que els cavallers templers tenien d'amagat comportament depravat i her\xc3\xa8tic. Fran\xc3\xa7a estava en una situaci\xc3\xb3 econ\xc3\xb2mica delicada, el 1306 el rei va fer devaluar la moneda per segona vegada en poc temps i els ciutadans de Par\xc3\xads es van revoltar. Els templers li van oferir acollida a la seva fortalesa, ja que el palau reial estava en obres. All\xc3\xa0, mogut per l'enveja i l'opini\xc3\xb3 de consellers sense escr\xc3\xbapols com Guillem de Nogaret i el seu confessor Guillem Imbert, devia ordir el pla d'anul\xc2\xb7lar l'orde i quedar-se els seus b\xc3\xa9ns per eixugar els deutes de l'Estat.\n_START_SECTION_\nJudici i mort (13-10-1307)\n_START_PARAGRAPH_\nJacques de Molay no es va prendre seriosament els rumors que li van arribar: no va tenir en compte unes acusacions que venien principalment d'un home excomunicat pel papa com era Guillem de Nogaret i d'un membre expulsat de l'orde dels templers, Esquiu de Floryan? El 14 de setembre, Felip va aprofitar els rumors i certes investigacions per iniciar la seva acci\xc3\xb3 contra els templers, enviant una ordre secreta als seus agents arreu de Fran\xc3\xa7a per dur a terme una detenci\xc3\xb3 massiva de tots els templers. La idea de Felip era detenir els templers i confiscar els seus b\xc3\xa9ns per aix\xc3\xad incorporar la seva riquesa al Tresor Reial apart d'alliberar-se de l'enorme deute que tenia amb l'Orde. El dia 12 d'octubre de 1307 Molay va acudir a Paris on va ser portador del f\xc3\xa8retre en el funeral de Caterina de Courtenay, esposa del germ\xc3\xa0 del rei, Carles I de Valois. A la matinada del divendres 13 d'octubre de 1307, en una incursi\xc3\xb3 de l'ex\xc3\xa8rcit reial, Molay i seixanta dels seus cavallers germans templers van ser arrestats. Felip va fer que els templers fossin acusats d'heretgia i molts altres c\xc3\xa0rrecs inventats, la majoria dels quals eren id\xc3\xa8ntics als c\xc3\xa0rrecs que anteriorment havien anotat els agents de Felip contra el Papa Bonifaci VIII._NEWLINE_Molay, com els seus companys, va ser sotm\xc3\xa8s a tortures dins la Gran Torre fins que al cap de deu dies va admetre alguns dels c\xc3\xa0rrecs: confess\xc3\xa0 haver apostatat en el moment del seu ingr\xc3\xa9s en l'orde per\xc3\xb2 va negar haver indu\xc3\xaft companys a la sodomia. Llavors va ser posat en mans de la Inquisici\xc3\xb3. El papa envi\xc3\xa0 una carta queixant-se no tan sols pel tracte que havia donat als detinguts sin\xc3\xb3 perqu\xc3\xa8 s'havia atorgat una compet\xc3\xa8ncia que no tenia. En el fons, Climent V tenia por d'acabar agredit pel rei franc\xc3\xa8s, com havia passat amb el seu antecessor, i va permetre que la Inquisici\xc3\xb3 port\xc3\xa9s el cas.Aquest tribunal, com de costum, no va investigar les acusacions i es va limitar a recollir declaracions de testimonis, ja fossin falsos o no, que corroboressin les acusacions. No obstant aix\xc3\xb2, el papa envi\xc3\xa0 dos cardenals a interrogar Jacques de Molay, el qual va dir que la seva confessi\xc3\xb3 havia estat fruit de la tortura i es va declarar innocent de tots els c\xc3\xa0rrecs. Llavors el papa decid\xc3\xad acabar amb el proc\xc3\xa9s, per\xc3\xb2 Felip s'hi va negar. _NEWLINE_ _NEWLINE_L'agost del 1308 fou absolt pels cardenals i restitu\xc3\xaft en el si de l'Esgl\xc3\xa9sia. Per\xc3\xb2 el proc\xc3\xa9s contra els templers seguia i un any m\xc3\xa9s tard, el 26 de novembre del 1309 va ser cridat a declarar en pres\xc3\xa8ncia de Nogaret, el qual l'acus\xc3\xa0 d'heretgia en llat\xc3\xad. Ell va al\xc2\xb7legar que no sabia prou llat\xc3\xad per defensar-se correctament i que nom\xc3\xa9s acceptava ser interrogat pel papa. El desembre del 1313 el papa form\xc3\xa0 una comissi\xc3\xb3 de tres cardenals per jutjar-lo, juntament amb Hugues de Pairaud, mestre templer a Fran\xc3\xa7a, Geoffroy de Gonneville, mestre a Aquit\xc3\xa0nia i Poitou i Geoffroy de Charnay, mestre a Normandia. Aquesta vegada, per\xc3\xb2,  no va tenir el suport del papa que temia ser ell l'acusat i va preferir creure's la declaraci\xc3\xb3 acusat\xc3\xb2ria d'Oliver de Penna, un testimoni \xc3\xb2bviament comprat, ja que va poder fugir de la pres\xc3\xb3 l'endem\xc3\xa0 de la seva declaraci\xc3\xb3. Jaques i Geoffroy de Charnay insistiren en la seva innoc\xc3\xa8ncia, per tant el jurat condemn\xc3\xa0 els altres dos a un empresonament de per vida, mentre que ells foren enviats a la foguera, sent\xc3\xa8ncia que es port\xc3\xa0 a terme aquell mateix dia a l'illa dels Templers. Jacques accept\xc3\xa0 el seu dest\xc3\xad i tan sols deman\xc3\xa0 que el deixessin resar abans de morir. Segons un testimoni florent\xc3\xad, uns religiosos van recollir el que quedava dels seus ossos i cendres i els van portar a Terra Santa."